b'\n_START_ARTICLE_\nStephen Fry\n_START_SECTION_\n\xc5\xbdivljenjepis\n_START_PARAGRAPH_\nBil je te\xc5\xbeaven otrok, med drugim je bil zaradi svojega vedenja izklju\xc4\x8den iz dveh \xc5\xa1ol in odslu\xc5\xbeil tri mesece zaporne kazni zaradi kraje kreditne kartice. Kljub temu se mu je uspelo vpisati na Univerzo v Cambridgeu, kjer je diplomiral iz angle\xc5\xa1\xc4\x8dine. Na Cambridgeu je spoznal dolgoletnega sodelavca in prijatelja Hugha Laurieja, s katerim sta ustanovila komi\xc4\x8dni duo \xc2\xbbFry and Laurie\xc2\xab\xc2\xa0ter ustvarila televizijski \xc5\xa1ov A Bit of Fry & Laurie in komi\xc4\x8dno dramsko serijo Jeeves and Wooster._NEWLINE_Kasneje je nastopal v razli\xc4\x8dnih televizijskih, filmskih in radijskih vlogah, med njimi sta bolj znani vloga Melchetta v nanizanki \xc4\x8crni gad ter naslovna vloga v filmu Wilde, za katero je bil nominiran za zlati globus. Poleg tega deluje kot dolgoletni voditelj britanskega televizijskega kviza QI, bil pa je tudi gost v \xc5\xa1tevilnih serijah in oddajah._NEWLINE_Fry odkrito govori o svoji zasebnosti, od svoje istospolne usmeritve do bipolarne motnje, zaradi katere je neko\xc4\x8d zapustil gledali\xc5\xa1ko predstavo, v kateri je imel vlogo, in ve\xc4\x8dkrat razmi\xc5\xa1ljal tudi o samomoru. Svoje izku\xc5\xa1nje je pretvoril v vir navdiha in ustvaril dokumentarne filme o du\xc5\xa1evnih motnjah, homofobiji ter aidsu in napisal \xc5\xa1tiri romane, dve avtobiografiji ter ve\xc4\x8d neleposlovnih del. Kot navdu\xc5\xa1enec nad tehnologijo redno uporablja Twitter za komunikacijo z ob\xc4\x8dinstvom in promocijo raznih iniciativ.'